Sergio Corazzini

Sergio Corazzini (6 ta' Frar 1886 – 17 ta' Ġunju 1907) kien poeta Taljan, membru tal-moviment Krepuskolari.

Imwieled f'Ruma f'familja sinjura, Corazzini studja fil-Collegio Umberto I, fejn kien attiv bħala awtur u direttur tat-teatru tal-marjunetti tal-kulleġġ. Minħabba d-diffikultajiet ekonomiċi tal-familja tiegħu, ikkawżati minn investimenti ħżiena ta' missieru fis-suq tal-ishma u mill-marda ta' ommu, huwa kellu jitlaq mill-kulleġġ u jaħdem f'kumpanija tal-assigurazzjoni. 

L-għarfien tal-poeżija ta' Corazzini beda fl-1902, meta l-versi tiegħu bdew jiġu ppubblikati regolarment fir-rivista Pasquino de Roma (aktar tard Marforio). L-ewwel ġabra poetika tiegħu, Dolcezze (Ħlewwiet), ħarġet fl-1904, u ftit wara ħarġet oħra bit-titlu ta' L'amaro calice (Il-Kalċi Avvelenat), li kisbet apprezzament mill-kritiċi, tant li pparagunawha max-xogħlijiet ta' Stéphane Mallarmé, Francis Jammes u Jules Laforgue, fost oħrajn. Fl-1905, Corazzini waqqaf ir-rivista letterarja Cronache latine (Kronaki Latini) li kellha ħajja qasira. Kiteb ukoll l-uniku dramm tiegħu Il traguardo (Il-Punt tal-Wasla), u ħareġ it-tielet ġabra ta' poeżiji, Le aureole (Ir-Raġġieri). 

Tematikament, il-poeżiji ta' Corazzini huma pjuttost monotoni. Huma jiffukaw l-aktar fuq il-poeta stess li jitħassar lilu nnifsu, u jippreżentawh bħala ‘tifel marid' jistenna l-mewt. Madankollu, fl-istil tal-poeżiji tiegħu Corazzini għamel esperimenti interessanti u xi kultant uża wkoll f’versi ħielsa. 

Fl-1906, marid serjament bit-tuberkulożi, fl-1906 mar joqgħod f'Nocera Umbra, qabel ma ddaħħal l-isptar fis-sanatorju ta' Nettuno fil-ħarifa tal-istess sena. Fis-sanatorju beda t-traduzzjoni ta' Sémiramis ta' Joséphin Péladan, li qatt ma lestieha, u baqa' jikkomponi poeżiji li wħud minnhom inġabru fil-Libro per la sera della domenica (Ktieb għal Nhar ta' Ħadd Filgħaxija). Fl-1907 huwa mar lura f'daru f'Ruma, fejn miet fis-17 ta' Ġunju 1907, fl-età ta' 21 sena. 

 Xogħlijiet 

 Dolcezze . Tipografia operaia romana, Ruma, 1904.
 L'amaro calice. Tipografia operaia romana, Ruma, 1904.
 Le aureole. Tipografia operaia romana, Ruma, 1905.
 Piccolo libro inutile. Tipografia operaia romana, Ruma, 1906. (jinkludi wkoll poeżiji ta' Alberto Tarchiani)
 Elegia. Frammento. Tipografia operaia romana, Ruma, 1906
 Libro per la sera della domenica. Tipografia operaia romana, Ruma, 1906.
 Liriche. Ricciardi, Napli, 1909.

 Referenzi 

Kategorija:Mietu fl-1907
Kategorija:Twieldu fl-1886
Kategorija:Poeti Taljani